Politiet forbereder seg på motdemonstrasjon
Det har så langt ikke kommet noen søknader til Oslo politidistrikt på motdemonstrasjoner mot den varslede radikale islamistdemonstrasjonen foran Stortinget fredag. - Men vi har fått noen indikasjoner på at det er ulike grupperinger som har planlagt å demonstrere. Det vurderer vi fortløpende og må ta høyde for, sier Snorre Haugen, politioverbetjent, innsatsleder og planlegger i Oslo politidistrikt til VG Nett. BAKGRUNN:PST starter etterforskning av trusselvideoNormalt vil ikke Oslo-politiet tillate en varslet motdemonstrasjon innenfor samme areal som den første varslede demonstrasjonen. - Det må være en geografisk avstand mellom demonstrasjonene, sier Haugan. Om de varslede motdemonstrantene dukker opp uten å ha søkt om tillatelse vil politiet vurdere situasjonen der og da.- Hvis det er ting som gjør at det kommer til konfrontasjon mellom grupperingene så må politiet normalt gå inn og sørge for at de får rom mellom seg slik at det ikke oppstår, sier han. - Men kommer det tilhørere og viser sin avsky ved å stå med ryggen til så er det en uproblematisk tilnærming, sier han. Arrangørene av demonstrasjonen fredag har varslet at det vil delta mellom 500 og 700 mennesker i demonstrasjonen. - Det er kanskje noe ambisiøst, men vi tar høyde for at det kan skje, sier Haugan.Noman Mubashir, programleder og forfatter av boken Oslotoner som handler om hvorfor unge norske muslimer blir radikalisert, sier til VG Nett at han vil delta i en motdemonstrasjon fredag. - Én ting hadde vært hvis dette var en fredelig demonstrasjon mot norsk deltakelse i Afghanistan. Det blir noe annet når dette er en demonstrasjon arrangert av de som publiserte videoen på YouTube, sier han. Mubashir mener videoen hvor det oppfordres til angrep på statsminister Jens Stoltenberg, utenriksminister Jonas Gahr Støre og kronprins Haakon er provoserende og trist for muslimer i Norge. - De aller fleste av oss ønsker å leve i fred. Dette er en liten gruppe som kupper religionen vår og gjør den til noe monsteraktig, sier han. Det er nettavisen Vepsen som på lederplass først oppfordret folk til å møte opp og vende jihadistene ryggen. - Dette gjør vi fordi dette er ett av de få svar befolkningen har for å vise ekstremister at standpunktene deres er uakseptable. Vi føler at det tryggeste i forhold til å unngå konfrontasjoner er at mange, fredelige mennesker møter opp og vender dem ryggen, fremfor at ekstremister dukker opp for å bekjempe ekstremister - det siste vil nemlig garantert føre til konfrontasjon, skriver redaksjonssekretær Tor Back i en epost til VG Nett.- På grunn av slike handlinger er det mange norske muslimer som ikke kan gå med hevet hode og går rundt og føler seg konstant uglesett, mener Mubashir. Han mener det er galt av de som argumenterer med at dette er en liten gruppe mennesker som står bak videoen og demonstrasjonen. - Det var bare en person som skulle til den 22. juli også. Vi kan ikke ufarliggjøre denne type trusler med å si at dette er snakk om en liten, marginalisert gruppe mennesker, sier han. - Dette er det kun norske muslimer som kan ta et oppgjør med. Muslimhaterne på nettet, myndighetene og politiet kan ikke ta oppgjør med det hatet disse personene sitter inne med, sier han.Han mener norske muslimer må ta debatten med de radikale overalt i samfunnet. - Hjemme i stuene, på arbeidsplasser og på høyskolene. Unge norske muslimer blir ikke radikalisert over natta. Radikaliseringen skjer ofte foran øynene våre, men mange av oss tar det ikke alvorlig. De lar skjegget gro, skifter klesstil, blir mer og mer religiøse, tilbringer mye tid på nettet og vender det norske samfunnet ryggen, sier han. Mubashir kjenner selv gutter som har gått fra å være partyløver til å bli sinte, radikale og antivestlige, sier han. Han er klar på at han ikke ønsker at de som står bak demonstrasjonene skal kuppe Islam som religion. - De fleste av oss norske muslimer vil verne de verdiene vi har i landet vårt. Det er vi som må ta et oppgjør med dette, avslutter han.En av de som har oppfordret til å vende ryggen til demonstrantene er Venstre-politiker Yousuf Gilani i Drammen. Islamsk råd har oppfordret sine tilhengere til å ikke møte opp i demonstrasjonen, men Gilani ønsker at flest mulig muslimer skal møte opp. - Jeg oppfordrer alle trossamfunn og religiøse ledere til å møte opp og vise sin avsky mot dette miljøet. Dette er enkeltindivider som ødelegger den religionen vi tror på, mener han. Han mener miljøet som står bak den varslede demonstrasjonen er lite. - Den slags holdninger er ikke akseptable. Mange er uenige i krigføringen i Afghanistan, men å publisere en slik video hvor det oppfordres til terrorhandlinger som de gjør er ikke akseptabelt, sier Gilani.
Kjendismuslim Noman Mubashir er en av dem som vil snu ryggen til demonstrantene foran Stortinget fredag. Politiet sier de er forberedt på konfrontasjon.